Ψητά πράσα με πορτοκάλι, φέτα και ελιές
Αυτός ο χειμωνιάτικος μεζές θα κερδίσει τις εντυπώσεις στο γιορτινό τραπέζι και όχι μόνο. Τα ψητά πράσα ταιριάζουν πολύ με το πορτοκάλι και τις ελιές και η φέτα ολοκληρώνει τη γευστική εμπειρία.
το λευκό μέρος από 10 μεγάλα πράσα, χοντροκομμένα (κατά προτίμηση σε χοντρές ροδέλες, πάχους 2 εκ., για να σερβίρονται ευκολότερα), οι φέτες από 2 μεγάλα πορτοκάλια, χωρίς κουκούτσια και μεμβράνες, 300 γρ. φέτα, προτιμότερο πικάντικη (π.χ. Καλαβρύτων) σε κύβους περίπου 2 εκ., 20 ελιές(προτιμότερο Καλαμών), χωρίς κουκούτσι και κομμένες στη μέση, 4 κλωνάρια άνηθος, ψιλοκομμένος (τα «φύλλα»), 60 ml ελαιόλαδο, αλάτι, φρεσκοτριμμένο πιπέρι
Για τα ψητά πράσα με πορτοκάλι, φέτα και ελιές, προθερμαίνουμε το φούρνο στους 200° C.Bάζουμε τα πράσα σε ένα μέτριο ταψί, τα περιχύνουμε με τη μισή ποσότητα ελαιολάδου, αλατοπιπερώνουμε και ψήνουμε για περίπου 20 - 30 λεπτά, μέχρι να μαλακώσουν και να ροδίσουν. Τα βγάζουμε από το φούρνο και τα αφήνουμε στην άκρη για περίπου 5 λεπτά, να κρυώσουν ελαφρώς.Βάζουμε τα πράσα σε μια πιατέλα, προσθέτουμε τα πορτοκάλια, τη φέτα, τις ελιές και τον άνηθο, και ανακατεύουμε απαλά. Αλατοπιπερώνουμε, περιχύνουμε με το υπόλοιπο ελαιόλαδο και σερβίρουμε τα ψητά πράσα με πορτοκάλι, φέτα και ελιές.
Πορτοκάλι,Πράσα,Τυρί,Χριστούγεννα